Efter et par ugers efterforskning er der nu sket et gennembrud i den omdiskuterede sag om en fredet klit ved Sønder Strand i Skagen, der i slutningen af oktober blev udsat for groft hærværk. To mænd er anholdt i sagen, sigtet for groft hærværk og for at overtræde naturbeskyttelsesloven. Det oplyser Nordjyllands Politi i en pressemeddelelse. De to mænd blev anholdt i går, tirsdag, og er begge bosiddende i Nordjyllands Politikreds. - Vi har, lige siden vi modtog anmeldelsen, efterforsket intenst i sagen, så jeg er tilfreds med, at efterforskningen i går, tirsdag, gav det fornødne grundlag til at skride til handling og anholde to mistænkte, siger vicepolitiinspektør John Henriksen. Adresse er ikke nærmere oplyst Begge de anholdte er efterfølgende løsladt igen, og politiet oplyser, at man på nuværende tidspunkt ingen oplysninger har om de to mænds stillingtagen til sigtelserne imod dem, af hensyn til den igangværende efterforskning. Nordjyllands Politi oplyser heller ikke nærmere, hvor de to mænd er fra. Politiet har endnu en række efterforskningsskridt i sagen, der skal gennemføres, før man kan udtale sig yderligere. - Når vi har afsluttet vores efterforskning, så klargør vi sagen til juridisk vurdering ved anklagemyndigheden, siger vicepolitiinspektør John Henriksen.

Opsummering:
Nordjyllands Politi har anholdt to mænd, sigtet for groft hærværk på en fredet klit i Skagen, men fortsætter efterforskningen i sagen.